b'\n_START_ARTICLE_\nAcordurile de la Belaveja\n_START_SECTION_\nBaza legal\xc4\x83 \xc8\x99i ratificarea\n_START_PARAGRAPH_\nDe\xc8\x99i \xc3\xaenc\xc4\x83 planau \xc3\xaendoieli dac\xc4\x83 liderii Stanisla\xc5\xad \xc5\xa0u\xc5\xa1kevi\xc4\x8d, Boris El\xc8\x9bin \xc8\x99i Leonid Kravciuk, ai doar trei dintre cele cincisprezece republici sovietice, aveau autoritatea de a dizolva uniunea, \xc3\xaen conformitate cu articolul 72 al Constitu\xc8\x9biei sovietice, republicile sovietice aveau dreptul de a se separa de uniune. La 12 decembrie 1991, Sovietul Suprem al RSFS Ruse a ratificat acordul \xc3\xaen numele Rusiei \xc8\x99i a denun\xc8\x9bat \xc3\xaen acela\xc8\x99i timp tratatul de \xc3\xaenfiin\xc8\x9bare a URSS din 1922._NEWLINE_Aceste tentative de dizolvare a Uniunii Sovietice au fost considerate ilegale de guvernul sovietic federal. Gorbaciov \xc3\xaensu\xc8\x99i a descris astfel manevra:_NEWLINE_...Soarta statului multina\xc8\x9bional nu poate fi determinat\xc4\x83 de voin\xc8\x9ba liderilor a trei republici. Chestiunea trebuie hot\xc4\x83r\xc3\xa2t\xc4\x83 doar prin mijloace constitu\xc8\x9bionale cu participarea tuturor statelor suverane \xc8\x99i lu\xc3\xa2nd \xc3\xaen calcul voin\xc8\x9ba tuturor cet\xc4\x83\xc8\x9benilor lor. Afirma\xc8\x9bia c\xc4\x83 normele legale de la nivelul Uniunii nu mai sunt \xc3\xaen vigoare este \xc8\x99i ea ilegal\xc4\x83 \xc8\x99i periculoas\xc4\x83; ea poate doar \xc3\xaenr\xc4\x83ut\xc4\x83\xc8\x9bi haosul \xc8\x99i anarhia din societate. Graba cu care acest document a ap\xc4\x83rut e \xc8\x99i ea \xc3\xaengrijor\xc4\x83toare. Nu s-a discutat de c\xc4\x83tre popula\xc8\x9bii \xc8\x99i nici de Sovietele Supreme ale republicilor \xc3\xaen numele c\xc4\x83rora s-a semnat. \xc8\x98i mai r\xc4\x83u, a ap\xc4\x83rut atunci c\xc3\xa2nd \xc3\xaenc\xc4\x83 se discut\xc4\x83 \xc3\xaen parlamentele republicilor propunerea de tratat pentru o Uniune a Statelor Suverane, propunere avansat\xc4\x83 de Consiliul de Stat al URSS._NEWLINE_Orice urm\xc4\x83 de \xc3\xaendoial\xc4\x83 privind dizolvarea URSS s-a risipit la 21 decembrie 1991, c\xc3\xa2nd reprezentan\xc8\x9bii tuturor republicilor sovietice cu excep\xc8\x9bia Georgiei \xc8\x99i a celor trei state baltice, inclusiv a celor trei semnatare ale acordului de la Belaveja au semnat protocolul de la Alma-Ata, care confirma dispari\xc8\x9bia Uniunii Sovietice \xc8\x99i \xc3\xaenfiin\xc8\x9barea CSI. Dat fiind c\xc4\x83 paisprezece din cele cincisprezece republici \xc3\xae\xc8\x99i exercitaser\xc4\x83 dreptul constitu\xc8\x9bional de secesiune, nu au mai r\xc4\x83mas mai multe republici membre pentru a p\xc4\x83stra existen\xc8\x9ba Uniunii.\n_START_SECTION_\nLoca\xc8\x9bia curent\xc4\x83\n_START_PARAGRAPH_\nStanislav \xc8\x98u\xc8\x99chievici, fostul lider al Belarusului, a fost informat de ministerul de externe al \xc8\x9b\xc4\x83rii c\xc4\x83 acordurile originale au disp\xc4\x83rut la data de 7 februarie 2013. A \xc3\xaencercat s\xc4\x83 ob\xc8\x9bin\xc4\x83 copia original\xc4\x83 pentru a ajuta la scrierea memoriilor sale.\n_START_SECTION_\nCriza ucrainean\xc4\x83\n_START_PARAGRAPH_\nFedera\xc8\x9bia Rus\xc4\x83 a \xc3\xaenc\xc4\x83lcat acordurile Belavezha \xc3\xaen 2014 ca urmare a anex\xc4\x83rii Crimeei din Ucraina.'